感興三首  其三
作者：蘇舜欽
朝代：宋

paragraphs: 瞽說聖所擇，愚謀帝不罪。
況乎言有文，白黑時利害。
前日林書生，自謂胸臆大。
潛心摭世病，榮成謂可賣。
投顙觸諫函，獻言何耿介。
云昨見兇星，上帝下警戒。
意若日昏㧻，出處恣蜂蠆。
安坐弄神器，開門納珍賄。
宗支若繫囚，親親禮日殺。
大臣尸其柄，咋舌希龍拜。
速速伐虎叢，無使自沈瘵。
陛下幸察之，聰明即不壞。
如忽賤臣言，不瞬防禍敗。
一封朝飛入，羣目已睚眥。
力夫暮塞門，執縛不容喟。
十手捽其胡，如負殺人債。
幽諸死牢中，繫灼若龜蔡。
亦既下風指，黥而播諸海。
長途萬餘里，一錢不得带。
必令朝夕閒，渴饑死于械。
從前有口者，蹜脰如氣鞴。
獨夫已去除，易若吹糠粺。
奈何上帝明，非德不可蓋。
倏忽未十旬，炎官下其怪。
乙夜紫禁中，一燎不存芥。
天王下牀走，倉猝畏挂礙。
連延舊寢廷，頓失若空寨。
明朝黄紙出，大赦徧中外。
嗟乎林書生，生命不可再。
翻令兇惡囚，纍纍受恩貸。